***2018. októberi hírek***

* 2017-hez képest két helyet visszább csúszva a **18. helyen áll Új-Zéland a World Economic Forum friss globális versenyképességi listáján** (1. helyen az USA, Magyarország 48.). Az index számításánál figyelembe vett tényezők közül **élen jár** az ország **a makrogazdasági stabilitás és az intézményrendszer** tekintetében, emellett szintén nagyon **jól teljesít a képzett munkaerő és a piacra jutás egyszerű­sége** tekintetében. **Viszonylag gyengébb** eredményeket ér el viszont **a fizikai és informatikai infrastruktúra**, valamint az **innovációs kapacitás** terén.
* Egy friss iparági jelentés szerint **11%-kal emelkedve 11,1 Mrd NZD-re nőtt Új-Zéland 200 legnagyobb technológiai vállalatának árbevétele a 2017/18-as adóév­ben** (a kategóriába beleértve az elektronikai és műszergyártóktól a gyógy­szerészeti és biotechnológiai cégeken át az IKT szektorig sok mindent). **A cégek jövedelmezőségi mutatója 38%-kal javult**, ami a legnagyobb ugrás azóta, hogy az éves elemzést 2005-ben megindították. A jelentés kiemeli, hogy bár Aucklandben és közvetlen környezetében összpontosul az árbevétel mintegy 60%-a, a növekedés egyenletes volt országszerte. A bővülés főként az exportnak köszönhető, amely 7,8 Mrd NZD-vel járult hozzá az árbevételhez. Idén először az IKT cégek száma meghaladta a high tech gyártó vállalatok számát a 200-as listán, és az IKT szegmens érte el a legnagyobb átlagos forgalomnövekedést is (14,1%), összesen 4,2 Mrd NZD árbevételt produkálva. 6,1 Mrd NZD árbevétellel azonban még így is a csúcstechnológiát használó gyártó cégeké a legnagyobb szelet a bevételből, bár náluk az átlagos növekedés csak 8,6% volt. Az árbevétel alapján a lista élén szereplő cégek (az 1. helyezett árbevétele 1,27 Mrd, a 7. helyezetté 226 millió NZD volt): **Datacom Group** (vállalati menedzs­ment szoftver; 1. hely); **Fisher & Paykel Appliances** (háztartási elektronikai cikkek, 2. hely); **Fisher & Paykel Healthcare** (orvosi műszer, 3. hely); **Xero** (számviteli szoftver, 4. hely); **Gallagher Group** (high tech elektronikai és informatikai eszközök, precíziós alkatrészgyártás, 5. hely); **Livestock Improvement Corporation** (biotech, agritech, 6. hely); **Douglas Pharmaceuticals** (gyógyszergyártás, 7. hely).
* **Új-Zéland ratifikálta a CPTPP megállapodást.** A lépéssel azért vártak eddig, hogy az ország a külföldiek ingatlanszerzését korlátozó új törvény október 22-ei hatályba lépését követően váljék hivatalosan az egyezmény tagjává. Japán, Mexikó és Szingapúr után Új-Zéland a 4. ratifikáló állam, és **várhatóan Ausztrália és Kanada is hamarosan csatlakozik**, ami azt jelenti, hogy **a szükséges minimum hat részes ország ratifikációjával az egyezmény akár 2019 első hónapjaiban életbe léphet**.
* A 11 aláíró ország közül **elsőként ratifikálta Wellington** a kilenc csendes-óceáni kis szigetállam (Cook-szigetek, Kiribati, Nauru, Niue, Salamon-szigetek, Szamoa, Tonga, Tuvalu, Vanuatu), Új-Zéland és Ausztrália részvételével 2017 júniusában aláírt **PACER Plus** nevű **szabad­kereskedelmi egyezményt**. A megállapodás 60 nappal azt követően léphet hatályba – új-zélandi remények szerint már 2019-ben –, ha az aláírók közül legalább nyolc tagországban megtörténik a ratifikáció.
* **A hidrogén energetikai célú hasznosításáról írt alá egyetértési nyilatkozatot** (Memorandum of Cooperation) az energiáért felelős **új-zélandi miniszter japán partnerével** Tokióban. A két ország már ma is együttműködik a témában, és a most aláírt megállapodás további lökést adhat egy geotermikus energiával működő, hidrogént előállító üzem létesítésének Új-Zélandon a japán Obayashi Corporation és a hazai Tuaropaki Trust részvételével.
* **Megnevezték a miniszterelnöki üzleti tanácsadó testület (Business Advisory Council) tagjait.** A tagokat a miniszterelnök nevezi ki két évre, a testület a tervek szerint évi három alkalommal konzultál a kormányfővel. Az augusztus végén létrehozott testületben a már korábban bejelentett elnök (Christopher Luxon, **Air New Zealand** CEO) mellett további 12 fő kapott helyet, akik – egyes tagok több igazgató tanácsi tisztsége révén – legalább 15 céget képviselnek. A nagyvállalati szektort reprezentálják a **Fonterra** tejipari cég, a **Fletcher Building** építőipari vállalatcsoport, a **Bluescope/NZ Steel** acélipari cég, a **Genesis Energy** és a **Mercury Energy** energetikai vállalatok képviselői. A kereskedelemből a **Bunnings**, a szállítmányozásból a **HW Richardson** képviselője kapott meghívást, a high tech szektort a kis méretű műholdak fellövésére szakosodott **Rocket Lab** és a **Xero** számviteli szoftvercég képviseli, a pénzügyi szférát pedig a **Westpac Bank** és az **IAG New Zealand**. A kisebb vállalatok köréből az élelmiszeriparban működő **Kono**, illetve a média produkciós cég **Pango Productions** került be, mindkettő a maori üzleti szektort is reprezentálja. A testület tagjai közt vannak a **McKinsey & Company** tanácsadó cég, valamint az **NZ Media & Entertainment** média konglomerátum vezetői is.
* Az október 8-12. közötti héten került sor Wellingtonban az **EU és Új-Zéland közötti szabadkereskedelmi megállapodásról folyó tárgyalások második fordulójára**. Mindkét fél a gyors megállapodás elérésében érdekelt. Az EU szeretné, ha még a jelenlegi összetételű bizottság történelmi hagyatékaként vonulna be az EU-NZ FTA az Unió történetébe, Új-Zéland pedig az EU-NZ FTA lezárását követően mielőbb szeretne az NZ-UK FTA előkészítésére koncentrálni (NZ teljes jelenlegi EU exportjának közel 1/3-a az Egyesült Királyságba irányul). A felek megállapodtak, hogy az év végéig folytatják a különböző ágazatokra vonatkozó egyeztetéseket, és hamarosan bejelentik a következő, harmadik forduló időpontját. **Komoly vitára** a mindkét fél számára érzékeny pontnak számító és a kétoldalú kereskedelemben jelentős **mezőgazdasági termékeknél kell számítani**.
* **Jelentős operatív többlettel zárt az új-zélandi költségvetés és 2,8%-kal nőtt a gazdaság a június 30-án zárult 2017/18-as költségvetési évben**. Grant Robertson pénzügyminiszter bejelentette, hogy a költségvetés 5,5 milliárd NZD (kb. 1018 Mrd HUF) szufficitet mutat, amivel a kormány már az idén elérte azt az eredetileg 2022-re kitűzött célt, hogy a GDP százalékában kifejezett bruttó államadósság mértékét 20% alá viszi (ténylegesen 19,9%). Ugyancsak sikerült elérni az elsődleges költségvetési kiadások GDP-ben vett arányának 30% alá történő mérséklését (ténylegesen 27,9%). Az előbbi 300 millió NZD-vel, az utóbbi 6 milliárd NZD-vel van a kitűzött cél alatt. Megjegyzendő, hogy valamennyi adat a nemzetközitől eltérő új-zélandi módszertan szerinti számítás, így sem a költségvetési egyenleg, sem az államadósság szintje nem közvetlenül összevethető az európai országok adataival. A képet árnyalja továbbá, hogy a kiadási oldalon jelentkező 1,4%-os csökkenés egy része a következő költségvetési időszakra halasztott, államilag finanszírozott szociális lakásprogram csúszásából származik, ami a 2018/19-es költségvetést terheli majd.
* Október 10-én publikált legfrissebb gazdasági prognózisában **felefelé módosította Új-Zéland növekedési kilátásait az IMF**. Az áprilisi előrejelzéshez képest a **2018. évi növekedést 0,2%-ponttal 3,1%-ra, a jövő évit pedig 0,1%-ponttal 3,0%-ra emelte**.
* Az illetékes miniszterek bejelentették a **2019 áprilisától bevezetni tervezett K+F adó­kedvezmények** rendszerének részleteit. **A vállalati nyereségadóból a K+F ráfordítások 15%-a lesz visszaigényelhető**, a ráfordítások éves minimuma pedig 50 ezer NZD lesz (a korábbi tervek 12,5%-ról, illetve min. 100 ezer NZD-ről szóltak). A kedvezmény alapjául szolgáló éves K+F költés maximuma 120 millió NZD. **Nemzetközi összehasonlításban** – pl. a jóval kedvezőbb feltételeket kínáló Ausztráliával is összevetve – **meglehetősen csekély** ez az ösztönző. Ráadásul **nem kínál megoldást a K+F intenzív tevékenységekkel foglalkozó vállalatok** (pl. szoftver­fejlesztők) **azon problémájára, hogy veszteséges működés esetén kihasznál­hatatlan a kedvezmény**. Rájuk egy olyan rendszer vonatkozna, amely mindössze 1,7 millió NZD K+F költésig kínálna 15% közvetlen támogatást. Ugyanakkor fokozatosan kivezetnék a K+F beruházások ösztönzésére jelenleg futó Callaghan Growth Grant rendszert, ami max. három éves periódusra évi 5 millió NZD jogosult K+F kiadásig 20%-os támogatást biztosít, és nem függ a nyereségtől. Új-Zéland célja a K+F-re fordított forrásokat a jelenlegi – OECD viszonylatban nagyon alacsony – **GDP-arányos 1,3% körüli szintről 2028-ra 2%-ra emelni**. Ehhez tízéves távlatban a mai 3,7 Mrd NZD-ről 7,7 Mrd-ra kellene emelni a K+F költést, melyen belül **a mai 2,0 Mrd-ról 4,5 Mrd NZD-re kellene nőni a privát szféra részesedésének**.
* **Két elismert elemző forrás**, az Új-Zélandi Gazdaságkutató Intézet (NZIER) és az ANZ Bank is közzétette a napokban az elmúlt negyedévre vonatkozó **gazdasági bizalmi indexét** – **egymásnak ellentmondó** következtetéssel. Amiben a két közlés egyetért, az az **üzleti bizalom még mindig alacsony szintje**; de míg az NZIER a 3. negyedévre további romlást mutatott ki, addig az ANZ Bank elemzése már lassú javuló trendről számolt be. (Érdemes viszont megjegyezni, hogy az utóbbi egy évben a bizalmi index romlását az NZIER sokkal kevésbé drámainak mutatta be, mint a legtöbb más elemző, beleértve az ANZ Bankot is.) Az üzleti szféra **negatív hangulatának okai közt** egyébként minden értékelés említi a következő főbb tényezőket: a **kormány gazdaságpolitikája körüli bizonytalanság**, **szakmunkások hiánya** és a **munkaerő­költségek** növekedése, **profitráta csökkenése**, **fogyasztói bizalom csökkenése**.
* **Légiközlekedés, turizmus és technológia fókusszal** rendezték szeptember 28-án az 5. **India–Új-Zéland Üzleti Tanács csúcstalálkozót** Aucklandben. A legfőbb téma a szigetországot az ázsiai kontinenssel és azon belül is Indiával összekötő légiközlekedés fejlesztése volt. Általános egyetértés volt abban, hogy a közvetlen járatok alapvető fontosságúak nem csupán a turizmus, de az üzleti, kereskedelmi, befektetési, valamint az oktatási kapcsolatok szempontjából is. A résztvevők közt voltak az új-zélandi légiforgalom érdekképviseleti szervének vezetőin túl a Jet Airways és az Air Asia diszkont légitársaságok vezetői is.